Kenneth Bae

Kenneth Bae (s. 1. elokuuta 1968 Soul) on yhdysvaltalainen pappi, lähetystyöntekijä ja liikemies, joka oli Pohjois-Korean vangitsemana vuosina 2012–2014.
Elämä.
Tausta.
Bae muutti perheineen Etelä-Koreasta Yhdysvaltoihin vuonna 1985. Hän kävi high schoolin Kaliforniassa ja opiskeli sitten Oregonin yliopistossa sekä Covenant Theological Seminaryssa Missourissa. Bae vihittiin Eteläisen baptistikonvention papiksi ja hyväksyttiin saarnaajaksi Presbyterian Church in Americaan, minkä lisäksi hän aloitti työskentelyn Missionuorissa vuonna 2005. Bae teki myös erilaisia töitä kaupan ja markkinoinnin alalla ennen muuttamistaan Lynnwoodista (Washington) Kiinaan vuonna 2006. Hän teki Kiinassa lähetystyötä ja harjoitti samalla liiketoimintaa. Vuonna 2010 Bae siirtyi matkailualalle. Hänen perustamansa matkatoimisto erikoistui länsimaalaisille suunnattujen matkojen järjestämiseen Pohjois-Koreaan. Ilmoitettu tarkoitus oli osoittaa myötätuntoa pohjoiskorealaisille kohentamalla näiden taloutta matkailun tuomilla tuloilla. Baen johtamille matkoille osallistui enimmäkseen yhdysvaltalaisia ja kanadalaisia.
Vankeus Pohjois-Koreassa.
Bae pidätettiin 3. marraskuuta 2012 Raseonissa Pohjois-Koreassa. Päivän oli tarkoitus olla viisipäiväisen kierroksen alku. Ensimmäisenä tiedon pidätyksestä välittivät Etelä-Korean tiedotusvälineet, minkä jälkeen Yhdysvallat vahvisti tiedon. Pohjois-Korea ilmoitti pidätyksestä lähes kaksi viikkoa sen tapahduttua ja ilmoitti syyksi rikoksen valtiota vastaan. Pohjois-Korean valtiollinen uutistoimisto KCNA luetteloi Baeta kohtaan syytöksiä, joihin kuuluivat tukikohtien perustaminen Kiinaan Pohjois-Korean hallinnon kukistamiseksi, pohjoiskorealaisten rohkaiseminen hallituksen kaatamiseen ja pahantahtoisen lokakampanjan johtaminen. Toukokuussa 2013 Pohjois-Korean hallitus esitti Baen suunnitelleen operaatiota hallinnon kaatamiseksi uskonnollisen toiminnan kautta. Hallinnon mukaan Bae oli tunnustanut syytökset oikeiksi. Hänet tuomittiin 15 vuodeksi pakkotyöhön väitetystä yrityksestä syrjäyttää hallinto.
Pohjois-Korealle myötämielinen japanilainen julkaisu "Choson Sinbo" haastatteli Baeta tämän vankeuden aikana. Bae puhui terveysongelmistaan, joihin kuuluivat diabetes, kohonnut verenpaine, rasvamaksa ja selkävaivat. Hän joutuikin vankeutensa aikana sairaalahoitoon. Pohjois-Koreassa tammikuussa 2014 ystävänsä Kim Jong-unin luona vieraillut koripalloilija Dennis Rodman esitti CNN:lle Baeta syyllistäneitä kommentteja, mikä loukkasi tämän läheisiä ja herätti laajempaa kritiikkiä. Hän pyysi anteeksi ja selitti toimintaansa juopumuksella. Rodmanin oli tulkittu esittäneen 15 vuoden pakkotyötuomion olleen ansaittu. Yhdysvaltain viranomaiset olivat toistuvasti yhteydessä Pohjois-Koreaan ja vetosivat Baen vapauttamisen puolesta tuloksetta. Tiedustelupäällikkö James Clapperin matka Pohjois-Koreaan marraskuussa 2014 kuitenkin päättyi Baen vapauttamiseen. 8. marraskuuta 2014 Bae saapui Yhdysvaltain hallituksen lennolla Joint Base Lewis–McChordiin toisen Pohjois-Korean vankina olleen yhdysvaltalaisen miehen, Matthew Todd Millerin kanssa. Bae oli siihen mennessä pitkäaikaisin yhdysvaltalainen vanki Pohjois-Koreassa sitten Korean sodan.
Myöhemmät vaiheet.
Bae julkaisi kokemuksistaan teoksen "Not Forgotten: The True Story of My Imprisonment in North Korea" (2016). Hän myönsi kuljettaneensa Pohjois-Koreassa kovalevyä, jolle epähuomiossa oli jäänyt Pohjois-Korean vastaista materiaalia. Bae myös kiitti Dennis Rodmania aiemmin suuttumusta herättäneistä kommenteista, sillä arveli niiden vaikuttaneen hänen vapautumiseensa.
Bae perusti Yhdysvaltoihin palattuaan Nehemiah Global Initiativen, joka on kansainvälinen pohjoiskorealaisia pakolaisia auttava kansalaisjärjestö. Bae on naimisissa ja hänellä on kolme lasta.